Premierii spaniol şi belgian, Pedro Sanchez şi Alexander De Croo, au avut anterior în cursul zilei o conferinţă de presă comună în Egipt la punctul de frontieră cu Fâşia Gaza de la Rafah, după intrarea în vigoare a armistiţiului de patru zile între Israel şi Hamas în cadrul unei înţelegeri între cele două tabere pentru eliberarea de către Hamas a 50 de ostatici capturaţi în incursiunea sa militară din sudul Israelului de pe 7 octombrie în schimbul eliberării de către Israel a 150 de deţinuţi palestinieni.
"Cred cu tărie că trebuie să facem un apel către Israel să-şi respecte obligaţiile în materie de drept internaţional", a spus Sanchez în cadrul conferinței de presă, făcând referire la civilii palestinieni ucişi în bombardamentele israeliene ce au urmat atacului Hamas din octombrie.
Mai mult, premierul spaniol a apreciat că "a sosit momentul pentru comunitatea internaţională şi pentru Uniunea Europeană să recunoască în sfârşit statul Palestina".
"Dar dacă nu va fi cazul, atunci Spania va lua propriile decizii", a adăugat Sanchez, sugerând că Madridul ar putea recunoaşte unilateral statul palestinian, în lipsa unei decizii comune în acest sens a UE.
În cadrul conferinței comune de presă, Sanchez a mai făcut apel la o încetare umanitară a focului, de durată, "pentru a inversa situația catastrofală prin care trece populația din Fâșia Gaza", notează Reuters.
"Uciderea fără discriminare a civililor nevinovați, inclusiv a mii de băieți și fete, sunt complet inacceptabile", a punctat premierul spaniol.
La rândul său, premierul De Croo, care, la fel ca Sanchez, a cerut Hamas să elibereze toţi ostaticii, a declarat să "liderii politici trebuie să treacă peste propriile îndoieli şi să ia decizii, chiar dacă sunt dificile".
Reacția iritată a Israelului
"În urma afirmaţiilor premierilor spaniol şi belgian la Rafah, ministrul (israelian) de externe Eli Cohen a dispus convocarea ambasadorilor ambelor ţări pentru o discuţie severă de mustrare", a anunţat MAE israelian, într-un comunicat de presă.
"Condamnăm declaraţiile false ale premierilor Spaniei şi Belgiei, care susţin terorismul", afirmă în acelaşi text ministrul de externe israelian Eli Cohen.
Şi premierul israelian Benjamín Netanyahu a "condamnat energic" comentariilor celor doi omologi ai săi, cărora le reproşează că "nu au atribuit către Hamas întreaga responsabilitate pentru crimele de război pe care le-a comis: masacrarea cetăţenilor israelieni şi folosirea palestinienilor ca scuturi umane".
Madridul cataloghează afirmațiile guvernului israelian drept "total false și inacceptabile"
Guvernul spaniol a răspuns afirmațiilor israeliene potrivit cărora recentele declarații ale premierului Pedro Sánchez privind conflictul "sprijină terorismul", notează The Guardian.
Ministrul spaniol de externe, José Manuel Albares, a calificat comentariile guvernului israelian drept "total false și inacceptabile", adăugând: "Ministerul Afacerilor Externe analizează răspunsul adecvat pe care îl vom da – și va exista un răspuns la aceste acuzații false, deplasate și inacceptabile".
Foto: Profimedia Images
Urmărește pe Libertatea LIVETEXT cu cele mai noi informații despre războiul dintre Israel și Hamas